陳天成用東坡趙清獻高齋詩韻賦適齋次韻
作者：樓鑰
朝代：宋

paragraphs: 二公晚辭軒冕勞，兩齋莫辨適與高。
嘗登雲山仰清獻，平地著屋山周遭。
白頭日過適齋下，釣游尚想隨兒曹。
方從家舅與俱隠，野鶴誰能鳴九臯。
加我數年未納祿，解去簪紱甘同袍。
世間此事要識破，差處不可容一毫。
潁川尉僊賦長句，數寸之管煩君操。
欲追險韻繼坡老，詞鋒犀銳真吹毛。
舅家見詩勉續貂，長松相倚慙青蒿。
我本無復望祿仕，不應招我更由敖。